**Apple ProRes** je skupina kodekov na kompresiu videa, ktoré boli vytvorené spoločnosťou Apple Inc. Prvýkrát boli predstavené v roku 2007. Apple ProRes kodeky sú používané najmä na úpravu videa v programoch ako Final Cut Pro alebo v iných profesionálnych editačných softvéroch, napríklad Premiere Pro a Avid Media Composer. Ide o rodinu proprietárnych, stratových, ale „vizuálne bezstratových", intermediálnych kodekov s premenlivou bitovou rýchlosťou. Ako tzv. intermediálny (stredný) kodek, Apple ProRes poskytuje predovšetkým vysokokvalitné a efektívne video formáty optimalizované na úpravu videa v postprodukčnom procese.

Charakteristika
---------------

### Kompresia

Ako stratový formát kompresie, Apple ProRes používa vo svojom algoritme metódu diskrétnej kosínovej transformácie (DCT). Kodeky Apple ProRes dosahujú menšie veľkosti súborov pri zachovaní vysokej kvality obrazu vďaka použitiu intra-frame (I-frame) kompresie. Pri I-frame kompresii sa redukcia dát uskutočňuje v rámci jednotlivých snímok - každý snímok videa je zakódovaný a dekódovaný nezávisle od akéhokoľvek iného snímku. Táto metóda poskytuje najväčšiu flexibilitu na úpravy videa, pretože zachováva vysokú vizuálnu kvalitu (farby a jasnosť), ale zároveň redukuje množstvo dát, čo umožňuje počítaču rýchlejšie spracovať video počas dekompresie a úprav.

### Premenlivá bitová rýchlosť

ProRes je kodek s premenlivou bitovou rýchlosťou - počet bitov použitých na kódovanie každého snímku v rámci toku nie je konštantný, ale mení sa od jedného snímku k druhému. To umožňuje, aby zložitejšie časti videa boli zakódované vo vyššej bitovej hĺbke pre viac detailov, zatiaľ čo menej zložité oblasti sú zakódované v nižšej bitovej hĺbke, čo umožňuje celkovo menšie veľkosti súborov, než má nekomprimované video. Miera kompresie, a teda aj dátová rýchlosť formátu ProRes, sa líši v závislosti od týchto faktorov: použitý typ kodeku ProRes, veľkosť kódovanej snímky, snímková frekvencia a obsah obrazu (rozdiely medzi snímkami a interpolácia pohybu). Hoci ProRes je kodek s premenlivou bitovou rýchlosťou, variabilita je zvyčajne malá. Pre daný formát ProRes existuje navyše maximálny možný počet bitov na snímku, ktorý nikdy nie je prekročený.

### Formy Apple ProRes

Všetky formáty kodekov ProRes podporujú rôzne veľkosti snímkov (SD, HD, 2K, 4K, 6K, 8K a viac) v plnom rozlíšení. Existujú dve hlavné skupiny Apple ProRes kodekov: Rodina Apple ProRes 422 a Rodina Apple ProRes 4444. Všetky formáty ProRes podporujú 10-bitové video, pričom varianty 4444 podporujú aj 12-bitovú hĺbku. Obe rodiny Apple ProRes podporujú prekladané aj progresívne skenované snímky a zachovávajú metódu skenovania použitú v zdrojovom materiáli.

#### Apple ProRes 422

Všetky varianty ProRes 422 používajú podvzorkovanie farbonosných zložiek (tzv. chroma subsampling) v schéme 4:2:2 pri 10-bitovej farebnej hĺbke. Rodina kodekov ProRes 422 teda podporuje zdrojový materiál v schéme 4:2:2, ale aj 4:2:1 a 4:2:0, ak je farebnosť pred kódovaním prevzorkovaná na 4:2:2. Existujú 4 rôzne formáty 422 Apple ProRes, z ktorých každý sa líši v bitovej rýchlosti (a veľkosti súboru). V poradí podľa bitovej rýchlosti a potenciálnej kvality obrazu sú to tieto: ProRes Proxy (najmenšia bitová rýchlosť a veľkosť súboru), ProRes 422 LT, ProRes 422 a ProRes 422 HQ.

#### Apple ProRes 4444

Okrem vyššie uvedených vlastností disponujú varianty Apple 4444 ProRes podporou pre alfa-kanál (v rodine 422 táto podpora neexistuje). Ďalšie vlastnosti jedinečné pre rodinu ProRes 4444 sú podpora pre zdroje obrazu v schéme 4:4:4 RGB a zdroje obrazu v schéme 4:4:4:4 RGB + Alfa kanál. Kodek 4444 ProRes podporuje až 12 bitov na kanál obrazu a až 16 bitov pre alfa-kanál. Existujú 2 typy týchto kodekov: ProRes 4444 a ProRes 4444 XQ.

Referencie
----------

1. ↑   *Brief History of ProRes RAW with Steve Bayes* [online]. www.atomos.com, [cit. 2022-12-01]. Dostupné online. Archivované 2022-12-01 z originálu.
2. ↑   *What is Apple ProRes* [online]. www.appgeeker.com, [cit. 2022-12-01]. Dostupné online.
3. 1 2 3 4 5   *Apple ProRes 422 Codec Family* [online]. www.loc.gov, 2020-11-17, [cit. 2022-12-01]. Dostupné online.
4. 1 2 3 4 5   *Apple ProRes White Paper April 2022* [online]. [Cit. 2022-12-01]. Dostupné online.
5. ↑   *ProRes: A Closer Look by Gary Adcock - ProVideo Coalition* [online]. 2009-03-04, [cit. 2022-12-01]. Dostupné online. (po anglicky)

| * z
* d
* u
Audiovizuálna kompresia dát |
| --- |
| Obrázky | 
* APNG
* BMP
* GIF
* JPEG XR
* JPEG
* JPEG 2000
* MNG
* PCX
* PNG
* SVG
* TIFF
* WBMP
* XPM

 |
| Video | 
* MPEG-1
* MPEG-2
* MPEG-4
* MPEG-5 = part1 (EVC) + part2 (LC EVC)
* H.264/MPEG-4 AVC
* H.265/mpegH HEVC
* H.266/MPEGi VVC
* VP8
* VP9
* AV1
* HuffYUV
* RealVideo
* Theora
* Dirac
* WMV
* Apple ProRes

 |
| Zvuk | 
* AAC
* Apple Lossless
* AC-3
* AMR
* ATRAC
* CELT
* FLAC
* G.711
* G.729
* MP3
* MOD
* Opus
* Speex
* Vorbis
* TAK
* WAV
* WMA
* Musepack

 |
| Kontajnery | 
* AVI
* Ogg
* MPEG
* QuickTime
* ASF
* MP4
* Matroska
* VOB

 |